### Beslutninger

Forslaget blev på byrådsmødet den 10. juni 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA DD

Hvad vil vi gerne opnå? Hvorfor stilles forslaget?

[adresse] har involveringsplatformen deltag.aarhus.dk, som fungerer som den primære indgang for borgerne i forhold til at kunne engagere sig og fa° et samlet indblik i de mange muligheder, som der er for at blive inddraget i kommunens mange projekter. I dag er høringer, visse begivenheder og borgerforslag samlet på siden. Danmarksdemokraterne mener, at platformen rummer potentiale for at understøtte endnu mere borgerinddragelse.

Der findes imidlertid ikke dedikerede midler til videreudvikling af platformen, som udvikles og drives af ITK i MKB på vegne af en tværmagistratslig styregruppe. Dette reducerer mulighederne for at indfri ambitionerne om at kunne udvide paletten af digitale involveringsværktøjer i [adresse].

Derfor foreslår Danmarksdemokraterne

1) At der afsættes midler til videreudvikling af deltag.aarhus.dk og etablering af et digitalt borgerpanel

Konkret foreslår vi etablering af Følg din byrådssag, så aarhusianerne kan følge bestemte byrådssager, som de måtte interessere sig for. Det kan eksempelvis være når en borger har afgivet et høringssvar til en lokalplan, hvor borgeren så efterfølgende vil få besked, når der sker nyt i sagen.

Herudover foreslår vi, at der etableres et digitalt borgerpanel, hvor aarhusianere kan angive deres interesse for forskellige kommunale emner og dermed få information, blive inddraget eller hørt om emner, som betyder meget for netop dem. Kommunens magistratsafdelinger vil kunne bruge panelet til at række ud til de borgere, som har angivet interesse for et bestemt emne.

Forslagene understøtter [adresse] nye politik for Borgerservice og Biblioteker Med alle mennesker hele livet idet forslagene taler ind i politikkens tema 3 Demokrati og dialog.

Finansieringen kan findes inden for magistratsafdelingernes eksisterende rammer fordelt efter den administrative fordelingsnøgle.

Rolf Ravn

Byrådsmedlem, Danmarksdemokraterne.